150 godina newyorškog Centralnog parka (21/8/03) - 2003-08-21
1853., cilj je glasio: "stvoriti živopisni okoliš s jezerima, šumarcima i otvorenim poljanama, namijenjen rekreaciji žitelja grada iz s
Godine 1853., gradska uprava New Yorka kupila je zemljište koje će postati Central Park, nakon radova koji su potrajali dvadeset godina. Prema dizajnu dvojice arhitekata, upravitelja parkova Fredericka Lawa Olmsteda i njegovog kolege Calverta Vauxa, park je trebao postati živopisni okoliš s jezerima, šumarcima i otvorenim poljanama, namijenjen rekreaciji žitelja grada iz svih društvenih slojeva. Park je sve to zaista i postao. Na prostoru koji površinom zauzima šest posto Manhattana, a pri kupnji je bio uglavnom močvara s vrlo malo drveća, graditelji su tijekom tih 20 godina dovezli deset milijuna kolnih tovara plodne zemlje i posadili milijune sadnica grmova i drveća. Samo potonjih je bilo 402 različite vrste, a od svake vrste barem nekoliko primjeraka. Danas u parku ima 26 tisuća stabala, a grmlje nitko ni ne broji. Tridesetih godina prošlog stoljeća dodano je, između ostalog, 19 velikih igrališta, 12 terena za bejzbol, američki nogomet, odbojku i druge sportove s loptom, zoološki vrt, te klizalište, koje bi, naravno, radilo samo zimi. Do danas, u parku je postavljeno gotovo devet tisuća klupa. S obzirom na broj stanovnika Manhattana, pri osnutku parka, na svakog je stanovnika otpadalo otprilike 8 četvornih metara. U vrijeme kada je stanovništvo Manhattana bilo na vrhuncu, 1910. godine, na svakog je stanovnika dolazilo samo 2 i pol četvorna metra parka. Danas, svaki stanovnik Manhattana raspolaže statistički s oko 4 četvorna metra Central Parka. Kriminal, vandalizam i bezakonje prijetili su parku od samog osnutka. Vrhunac, u negativnom smislu, predstavljala je godina 1983., kada je u Central Parku zabilježeno gotovo tisuću i dvjesto većih kriminalnih djela. Otada, zahvaljujući boljem radu i policije i čuvarske službe samog parka, kriminal je drastično opao, da bi prošle godine bilo zabilježeno jedva oko stotinu pedeset kriminalnih djela.